## La Generalitat acosta l’oferta de funció pública a la Universitat de València per a captar el talent jove

*** Participa els dies 12 i 13 de febrer en el Fòrum d’Ocupació de la Facultat de Dret, així com en la XVI Jornada d’Eixides Professionals
* L’objectiu és facilitar el relleu generacional de la plantilla de la Generalitat per a garantir una funció pública capaç de fer front als desafiaments dels pròxims anys**

La Conselleria de Justícia i Administració Pública participarà en el Fòrum d’Ocupació de la Facultat de Dret, així com en la XVI Jornada d’Eixides Professionals, que se celebra els dies 12 i 13 de febrer de 2025 en el vestíbul d’esta facultat. D’esta manera, la Generalitat acosta l’oferta de funció pública a la Universitat de València per a captar el talent jove.

“Amb esta acció, la Generalitat busca facilitar el relleu generacional de la seua plantilla per a garantir una funció pública plenament professionalitzada, estable, competent i capaç de fer front als desafiaments dels pròxims anys per a garantir uns servicis públics de qualitat”, ha manifestat la consellera de Justícia, Nuria Martínez.

Esta acció s’emmarca en una de les set línies d’intervenció estratègica en les quals es desplega el Pla estratègic de recursos humans de l’Administració de la Generalitat 2024-2027, aprovat el mes d’octubre passat, i que s’estructura en vint-i-cinc projectes amb els quals s’aspira a una millora profunda del servici públic valencià. Un d’estos projectes és el de l’atracció del talent jove.

I és que, segons ha explicat Martínez, “el relleu generacional de la plantilla de la Generalitat que estem gestionant obliga a implementar una sèrie d’accions i mesures per a posicionar-nos com una opció atractiva d’ocupació i una eixida professional òptima”.

En este sentit, Nuria Martínez ha recordat que “este relleu generacional comportarà la regularitat pràcticament anual de les convocatòries de molts cossos funcionarials” i que estes prevoran les oposicions “com un sistema ordinari d’accés, per a la preparació del qual hi haurà un sistema de beques”.

Fecha: 11/02/2025